Κοινή θέση (ΕΚ) αριθ. 20/2002

που καθορίστηκε από το Συμβούλιο στις 4 Δεκεμβρίου 2001

για την έκδοση της οδηγίας 2002/.../ΕΚ του Ευρωπαϊκού Κοινοβουλίου και του Συμβουλίου, της ..., σχετικά με τα απόβλητα ειδών ηλεκτρικού και ηλεκτρονικού εξοπλισμού (ΑΗΗΕ)

(2002/C 110 E/01)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 175 παράγραφος 1,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

τη γνώμη της Επιτροπής των Περιφερειών(3),

Αποφασίζοντας σύμφωνα με τη διαδικασία του άρθρου 251 της συνθήκης(4),

Εκτιμώντας τα ακόλουθα:

(1) Οι στόχοι της πολιτικής της Κοινότητας στον τομέα του περιβάλλοντος αποσκοπούν ιδίως στη διατήρηση, την προστασία και τη βελτίωση της ποιότητας του περιβάλλοντος, την προστασία της υγείας του ανθρώπου και τη συνετή και ορθολογική χρησιμοποίηση των φυσικών πόρων. Η πολιτική αυτή στηρίζεται στην αρχή της προφύλαξης και στις αρχές της προληπτικής δράσης, της επανόρθωσης των καταστροφών του περιβάλλοντος, κατά προτεραιότητα στην πηγή, καθώς και στην αρχή ο ρυπαίνων πληρώνει.

(2) Το κοινοτικό πρόγραμμα πολιτικής και δράσης για το περιβάλλον και τη σταθερή ανάπτυξη ("Πέμπτο πρόγραμμα δράσης για το περιβάλλον")(5) ορίζει ότι, προκειμένου να επιτευχθεί βιώσιμη ανάπτυξη, απαιτούνται σημαντικές αλλαγές των υφιστάμενων προτύπων ανάπτυξης, παραγωγής, κατανάλωσης και συμπεριφοράς και υποστηρίζουν, μεταξύ άλλων, τη μείωση της σπατάλης των φυσικών πόρων και την πρόληψη της ρύπανσης. Το πρόγραμμα αυτό αναφέρει τα απόβλητα ειδών ηλεκτρικού και ηλεκτρονικού εξοπλισμού (ΑΗΗΕ) ως έναν από τους τομείς στους οποίους πρέπει να επιτευχθεί κανονιστική ρύθμιση, βάσει της εφαρμογής των αρχών της πρόληψης, της ανάκτησης και της ασφαλούς διάθεσης των αποβλήτων.

(3) Η ανακοίνωση της Επιτροπής, της 30ής Ιουλίου 1996, για την επανεξέταση της κοινοτικής στρατηγικής διαχείρισης των αποβλήτων, αναφέρει ότι, όπου είναι αδύνατον να αποφευχθεί η παραγωγή αποβλήτων, τα απόβλητα θα πρέπει να επαναχρησιμοποιούνται ή να ανακτώνται για τα υλικά ή το ενεργειακό τους περιεχόμενο.

(4) Το Συμβούλιο, στο ψήφισμά του, της 24ης Φεβρουαρίου 1997, για την κοινοτική στρατηγική διαχείρισης αποβλήτων(6), επέμεινε στην ανάγκη να προαχθεί η ανάκτηση αποβλήτων, με σκοπό τη μείωση της ποσότητας των προς διάθεση αποβλήτων και την εξοικονόμηση φυσικών πόρων, ιδίως με την επαναχρησιμοποίηση, την ανακύκλωση, τη λιπασματοποίηση και την ανάκτηση ενέργειας από απόβλητα, και αναγνώρισε ότι η επιλογή, σε κάθε συγκεκριμένη περίπτωση, πρέπει να εξαρτάται από τις περιβαλλοντικές και οικονομικές επιπτώσεις, αλλά ότι μέχρις ότου σημειωθεί επιστημονική και τεχνολογική πρόοδος και αναπτυχθούν περαιτέρω οι αναλύσεις του κύκλου ζωής, η επαναχρησιμοποίηση και η ανάκτηση υλικών θα πρέπει να προτιμώνται, όπου και στο βαθμό που είναι οι περιβαλλοντικώς άριστες επιλογές. Το Συμβούλιο κάλεσε επίσης την Επιτροπή να αναπτύξει, το ταχύτερο δυνατό, κατάλληλη συνέχεια για τα έργα του προγράμματος για τις ροές αποβλήτων προτεραιότητας, συμπεριλαμβανομένων των ΑΗΗΕ.

(5) Το Ευρωπαϊκό Κοινοβούλιο, στο ψήφισμά του της 14ης Νοεμβρίου 1996(7), κάλεσε την Επιτροπή να υποβάλει προτάσεις για οδηγίες σχετικά με ορισμένες ροές αποβλήτων προτεραιότητας, συμπεριλαμβανομένων των ηλεκτρικών και ηλεκτρονικών αποβλήτων, και να βασίσει τις προτάσεις αυτές στην αρχή της ευθύνης του παραγωγού. Το Ευρωπαϊκό Κοινοβούλιο, με το ίδιο ψήφισμα, κάλεσε το Συμβούλιο και την Επιτροπή να υποβάλουν προτάσεις για τον περιορισμό του όγκου των παραγόμενων αποβλήτων.

(6) Η οδηγία 75/442/ΕΟΚ του Συμβουλίου, της 15ης Ιουλίου 1975, για τα απόβλητα(8) προβλέπει τη δυνατότητα θέσπισης ειδικών κανόνων για ιδιαίτερες περιπτώσεις ή για τη συμπλήρωση των οριζομένων στην οδηγία 75/442/ΕΟΚ σε ό,τι αφορά τη διαχείριση επιμέρους κατηγοριών αποβλήτων μέσω ειδικών οδηγιών.

(7) Η ποσότητα των ΑΗΗΕ που παράγεται στην Κοινότητα αυξάνεται ταχέως. Το περιεχόμενο των επικίνδυνων συστατικών των ειδών ηλεκτρικού και ηλεκτρονικού εξοπλισμού (ΗΗΕ) προκαλεί μείζονα προβληματισμό κατά το στάδιο της διαχείρισης των αποβλήτων και η ανακύκλωση των ΑΗΗΕ δεν πραγματοποιείται σε επαρκή κλίμακα.

(8) Ο στόχος της βελτίωσης της διαχείρισης των ΑΗΗΕ είναι αδύνατον να επιτευχθεί ουσιαστικά με την ανάληψη χωριστής δράσης εκ μέρους των κρατών μελών. Ιδίως, η διαφορετική εφαρμογή σε εθνικό επίπεδο της αρχής της ευθύνης του παραγωγού ενδέχεται να οδηγήσει σε σοβαρές ανομοιότητες όσον αφορά τη χρηματοοικονομική επιβάρυνση των φορέων οικονομικής εκμετάλλευσης. Η ύπαρξη διαφορετικών εθνικών πολιτικών σχετικά με τη διαχείριση των ΑΗΗΕ υποβαθμίζει την αποτελεσματικότητα των πολιτικών ανακύκλωσης. Για το λόγο αυτό, τα βασικά κριτήρια θα πρέπει να καθορίζονται σε κοινοτικό επίπεδο.

(9) Οι διατάξεις της παρούσας οδηγίας θα πρέπει να εφαρμόζονται για προϊόντα και παραγωγούς ανεξαρτήτως της τεχνικής πωλήσεων, συμπεριλαμβανομένων των πωλήσεων εξ αποστάσεως και των ηλεκτρονικών πωλήσεων. Εν προκειμένω, οι υποχρεώσεις παραγωγών και διανομέων που χρησιμοποιούν διαύλους πωλήσεων εξ αποστάσεως και ηλεκτρονικών πωλήσεων θα πρέπει, εφόσον είναι εφικτό, να είναι ομοιόμορφες και να επιβάλλονται με τον ίδιο τρόπο, προκειμένου να αποφεύγεται άλλοι δίαυλοι διανομής να επιβαρύνονται με το κόστος των διατάξεων της παρούσας οδηγίας σχετικά με τα ΑΗΗΕ, ο εξοπλισμός των οποίων πωλήθηκε μέσω πώλησης εξ αποστάσεως ή ηλεκτρονικής πώλησης.

(10) Η παρούσα οδηγία θα πρέπει να συμπεριλάβει όλα τα είδη ηλεκτρικού και ηλεκτρονικού εξοπλισμού που χρησιμοποιούνται από τους καταναλωτές καθώς και τα είδη ηλεκτρικού και ηλεκτρονικού εξοπλισμού που προορίζονται για επαγγελματική χρήση και θα μπορούσαν να καταλήξουν σε ροή αστικών αποβλήτων. Η παρούσα οδηγία θα πρέπει να εφαρμόζεται με την επιφύλαξη της κοινοτικής νομοθεσίας σχετικά με τις απαιτήσεις ασφάλειας και υγείας που προστατεύει όλους τους συντελεστές οι οποίοι έρχονται σε επαφή με τα ΑΗΗΕ, καθώς και της ειδικής κοινοτικής νομοθεσίας για τη διαχείριση των αποβλήτων, ιδίως της οδηγίας 91/157/ΕΟΚ του Συμβουλίου, της 18ης Μαρτίου 1991, για τις ηλεκτρικές στήλες και τους συσσωρευτές που περιέχουν ορισμένες επικίνδυνες ουσίες(9).

(11) Με την καθιέρωση της ευθύνης του παραγωγού, η παρούσα οδηγία ενθαρρύνει το σχεδιασμό και την παραγωγή των ειδών ηλεκτρικού και ηλεκτρονικού εξοπλισμού που λαμβάνουν πλήρως υπόψη και διευκολύνουν την επισκευή, την πιθανή αναβάθμιση, την επαναχρησιμοποίηση, την αποσυναρμολόγηση και την ανακύκλωσή τους.

(12) Η χωριστή συλλογή αποτελεί απαραίτητη προϋπόθεση προκειμένου να εξασφαλιστεί η εξειδικευμένη επεξεργασία και ανακύκλωση των ΑΗΗΕ και είναι αναγκαία προκειμένου να επιτευχθεί το επιλεγέν επίπεδο προστασίας, εντός της Κοινότητας, τόσο της υγείας του ανθρώπου όσο και του περιβάλλοντος. Οι καταναλωτές υποχρεούνται να συμβάλλουν ενεργώς στην επιτυχία της ως άνω συλλογής και θα πρέπει να ενθαρρύνονται ώστε να επιστρέφουν τα ΑΗΗΕ. Προς τούτο, θα πρέπει να δημιουργηθούν οι προσήκουσες εγκαταστάσεις για την επιστροφή των ΑΗΗΕ, συμπεριλαμβανομένων των δημοσίων σημείων συλλογής, για την τουλάχιστον άνευ επιβαρύνσεως επιστροφή αναλόγων αποβλήτων εκ μέρους των οικιακών χρηστών. Οι διατάξεις της παρούσας οδηγίας δεν περιορίζουν τις πηγές χρηματοδότησης που είναι διαθέσιμες για τα εν λόγω συστήματα συλλογής, οι οποίες θα μπορούσαν να περιλαμβάνουν, παραδείγματος χάριν, συνεισφορές των διανομέων ή/και των παραγωγών.

(13) Θα πρέπει να καθιερωθεί στόχος για τη συλλογή των ΑΗΗΕ οικιακής χρήσης, προκειμένου να επιτευχθεί το επιλεγέν επίπεδο προστασίας και εναρμονισμένων περιβαλλοντικών στόχων της Κοινότητας, και ιδίως να εξασφαλιστεί ότι τα κράτη μέλη καταβάλλουν κάθε δυνατή προσπάθεια για την καθιέρωση αποτελεσματικών συστημάτων συλλογής.

(14) Επιβάλλεται η εξειδικευμένη επεξεργασία των ΑΗΗΕ προκειμένου να αποφευχθεί η διάχυση ρύπων στα ανακυκλωμένα υλικά ή τις ροές αποβλήτων. Η επεξεργασία αυτή είναι το πλέον αποτελεσματικό μέσο για την εξασφάλιση της συμμόρφωσης προς το επιλεγέν επίπεδο προστασίας του περιβάλλοντος της Κοινότητας. Κάθε οργανισμός ή επιχείρηση που αναλαμβάνει διαδικασίες ανακύκλωσης και επεξεργασίας θα πρέπει να ανταποκρίνεται σε ελάχιστα πρότυπα ώστε να αποφεύγονται οι αρνητικές επιπτώσεις για το περιβάλλον λόγω της επεξεργασίας των ΑΗΗΕ. Η πλέον σύγχρονη τεχνολογία επεξεργασίας και ανάκτησης και ανακύκλωσης θα πρέπει να χρησιμοποιείται, υπό τον όρο ότι εξασφαλίζει την ανθρώπινη υγεία και περιβαλλοντική προστασία υψηλού επιπέδου.

(15) Αποδίδοντας προτεραιότητα στην επαναχρησιμοποίηση ολόκληρων συσκευών, θα πρέπει να επιτευχθεί υψηλό επίπεδο ανακύκλωσης και ανάκτησης, ενώ παράλληλα οι παραγωγοί θα πρέπει να ενθαρρυνθούν ώστε να ενσωματώνουν τα προϊόντα της ανακύκλωσης στη νέα παραγωγή.

(16) Επιβάλλεται να καθιερωθούν βασικές αρχές για τη χρηματοδότηση της διαχείρισης των ΑΗΗΕ σε κοινοτικό επίπεδο και τα χρηματοδοτικά προγράμματα πρέπει να συμβάλουν σε μεγάλο βαθμό στη συλλογή των αποβλήτων, καθώς επίσης και στην εφαρμογή της αρχής της ευθύνης του παραγωγού. Προκειμένου να αποκομισθούν τα μέγιστα δυνατά οφέλη από την αρχή της ευθύνης του παραγωγού, οι παραγωγοί θα πρέπει να ενθαρρύνονται να ανταποκριθούν στις ευθύνες τους χωριστά, υπό την προϋπόθεση ότι συμβάλλουν στη χρηματοδότηση της διαχείρισης αποβλήτων που προέρχονται από προϊόντα τα οποία διατέθηκαν στην αγορά πριν τεθεί σε ισχύ η υποχρέωση χρηματοδότησης που καθιερώνει η παρούσα οδηγία και αποβλήτων που προέρχονται από παραγωγούς που δεν εμφανίζονται πλέον στην αγορά ή των οποίων δεν μπορεί πλέον να εξακριβωθεί η ταυτότητα τον καιρό που ανακύπτει το κόστος.

(17) Οι οικιακοί χρήστες ειδών ηλεκτρικού και ηλεκτρονικού εξοπλισμού θα πρέπει να έχουν τη δυνατότητα να επιστρέφουν τα ΑΗΗΕ τουλάχιστον δωρεάν. Κατά συνέπεια, οι παραγωγοί θα πρέπει να χρηματοδοτούν την αποκομιδή από τις εγκαταστάσεις συλλογής, την επεξεργασία, την ανάκτηση και τη διάθεση των ΑΗΗΕ. Η χρηματοδότηση αυτή μπορεί να λαμβάνει υπόψη το πραγματικό κόστος της διακίνησης του προϊόντος σε ατομική βάση. Την ευθύνη για τη χρηματοδότηση της διαχείρισης των ιστορικών αποβλήτων θα πρέπει να μοιράζονται όλοι οι υφιστάμενοι παραγωγοί και η διαχείριση αυτή να εκτελείται είτε μέσω χωριστών είτε μέσω συλλογικών συστημάτων. Η εφαρμογή συλλογικών συστημάτων δεν θα πρέπει να έχει ως αποτέλεσμα τον αποκλεισμό των παραγωγών προϊόντων υψηλής ειδίκευσης και περιορισμένου όγκου παραγωγής, των εισαγωγέων και των νεοεισερχομένων στην αγορά. Οι διατάξεις της παρούσας οδηγίας δεν περιορίζουν τις διαθέσιμες για αυτά τα συστήματα χρηματοδότησης πηγές, οι οποίες μπορούν π.χ. να περιλαμβάνουν τις συνεισφορές μέσω ενός ορατού τέλους, υπό την προϋπόθεση ότι αυτό συνάδει με τους κανόνες της εσωτερικής αγοράς και του ανταγωνισμού.

(18) Η ενημέρωση των χρηστών σχετικά με τα συστήματα συλλογής και του ρόλου που διαδραματίζουν κατά τη διαχείριση των ΑΗΗΕ είναι απαραίτητη για την επιτυχία της συλλογής των ΑΗΗΕ. Η ενημέρωση αυτή προϋποθέτει τη δέουσα σήμανση των ειδών ηλεκτρικού και ηλεκτρονικού εξοπλισμού, που θα μπορούσαν να καταλήξουν σε κάδους αχρήστων ή ανάλογα μέσα συλλογής αστικών αποβλήτων.

(19) Η ενημέρωση για την αναγνώριση των κατασκευαστικών στοιχείων και των υλικών που παρέχονται εκ μέρους των παραγωγών είναι σημαντική προκειμένου να διευκολύνεται η διαχείριση, και ιδίως η επεξεργασία και η ανάκτηση/ανακύκλωση των ΑΗΗΕ.

(20) Οι πληροφορίες σχετικά με το βάρος και, εάν αυτό δεν είναι εφικτό, σχετικά με τον αριθμό των ειδών ηλεκτρικού και ηλεκτρονικού εξοπλισμού που διατίθενται στην αγορά της Κοινότητας, καθώς και σχετικά με τα ποσοστά συλλογής, επαναχρησιμοποίησης (συμπεριλαμβανομένης, κατά το δυνατόν, της επαναχρησιμοποίησης ολόκληρων συσκευών) και ανάκτησης/ανακύκλωσης των ΑΗΗΕ, είναι απαραίτητες για την επίτευξη των στόχων της παρούσας οδηγίας.

(21) Τα κράτη μέλη μπορούν να επιλέξουν να εφαρμόζουν ορισμένες διατάξεις της παρούσας οδηγίας μέσω συμφωνιών μεταξύ των αρμόδιων αρχών και των οικείων οικονομικών κλάδων, υπό τον όρο ότι τηρούνται οι ειδικές προϋποθέσεις.

(22) Η προσαρμογή ορισμένων διατάξεων της παρούσας οδηγίας στην επιστημονική και τεχνική πρόοδο, ο κατάλογος προϊόντων που πρέπει να λαμβάνονται υπόψη για τους σκοπούς της, η επιλεκτική επεξεργασία υλικών και κατασκευαστικών στοιχείων των ΑΗΗΕ, οι τεχνικές απαιτήσεις για την αποθήκευση και την επεξεργασία των ΑΗΗΕ και το σύμβολο σήμανσης των ΗΗΕ, θα πρέπει να πραγματοποιούνται από την Επιτροπή στο πλαίσιο διαδικασίας επιτροπής.

(23) Τα απαιτούμενα μέτρα για την εφαρμογή της παρούσας οδηγίας θα πρέπει να θεσπιστούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(10),

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Στόχοι

Σκοπός της παρούσας οδηγίας είναι, ως πρώτη προτεραιότητα, η πρόληψη της δημιουργίας αποβλήτων ηλεκτρικού και ηλεκτρονικού εξοπλισμού (AHHE), και επιπλέον η επαναχρησιμοποίηση, η ανακύκλωση και άλλες μορφές ανάκτησης των αποβλήτων αυτών ώστε να μειωθεί η ποσότητα των αποβλήτων προς διάθεση. Παράλληλα, επιδιώκεται η βελτίωση των περιβαλλοντικών επιδόσεων όλων των φορέων που συμμετέχουν στον κύκλο ζωής του ηλεκτρικού και ηλεκτρονικού εξοπλισμού, παραδείγματος χάριν, παραγωγών, διανομέων και καταναλωτών, και ιδίως των φορέων που σχετίζονται άμεσα με την επεξεργασία των αποβλήτων ηλεκτρικού και ηλεκτρονικού εξοπλισμού.

Άρθρο 2

Πεδίο εφαρμογής

1. Η παρούσα οδηγία εφαρμόζεται στον ηλεκτρικό και ηλεκτρονικό εξοπλισμό που υπάγεται στις κατηγορίες του παραρτήματος Ι Α, εφόσον ο εν λόγω εξοπλισμός δεν αποτελεί τμήμα άλλου τύπου εξοπλισμού ο οποίος δεν εμπίπτει στο πεδίο εφαρμογής της παρούσας οδηγίας. Στο παράρτημα Ι Β περιέχεται κατάλογος προϊόντων που εμπίπτουν στις κατηγορίες του παραρτήματος Ι Α.

2. Η παρούσα οδηγία εφαρμόζεται με την επιφύλαξη της κοινοτικής νομοθεσίας σχετικά με τις απαιτήσεις ασφάλειας και υγείας, καθώς και της ειδικής κοινοτικής νομοθεσίας για τη διαχείριση αποβλήτων.

3. Ο εξοπλισμός που συνδέεται με την προστασία ουσιωδών συμφερόντων ασφάλειας των κρατών μελών, τα όπλα, τα πυρομαχικά και το πολεμικό υλικό, εξαιρούνται από την παρούσα οδηγία. Ωστόσο, η εξαίρεση αυτή δεν ισχύει για προϊόντα που δεν προορίζονται για στρατιωτικούς σκοπούς ειδικά.

4. Τα κράτη μέλη μπορούν να απαλλάσσουν τους μικρούς ανεξάρτητους κατασκευαστές, όπως ορίζονται στο άρθρο 3 στοιχείο θ) σημείο α), ο κύκλος εργασιών των οποίων δεν υπερβαίνει τα 2 εκατομμύρια ευρώ και οι οποίοι απασχολούν λιγότερο από δέκα υπαλλήλους, από τις χρηματοδοτικές απαιτήσεις των άρθρων 7 και 8 για χρονική περίοδο που δεν υπερβαίνει τα πέντε έτη από την έναρξη ισχύος της παρούσας οδηγίας. Τα κράτη μέλη που παραχωρούν τις εν λόγω εξαιρέσεις υποβάλλουν ετησίως έκθεση στην Επιτροπή για τον αριθμό των οικείων επιχειρήσεων, τον αριθμό των προϊόντων, καθώς και τις τυχόν αρνητικές επιπτώσεις τους, αποδίδοντας ιδιαίτερη προσοχή σε τυχόν στρεβλώσεις της εσωτερικής αγοράς.

Άρθρο 3

Ορισμοί

Για τους σκοπούς της παρούσας οδηγίας, ισχύουν οι ακόλουθοι ορισμοί:

α) "ηλεκτρικός και ηλεκτρονικός εξοπλισμός" ή "ΗΗΕ": ο εξοπλισμός η ορθή λειτουργία του οποίου εξαρτάται από ηλεκτρικά ρεύματα ή ηλεκτρομαγνητικά πεδία και ο εξοπλισμός για την παραγωγή, τη μεταφορά και τη μέτρηση των ρευμάτων και πεδίων αυτών, ο οποίος υπάγεται στις κατηγορίες του παραρτήματος Ι Α και ο οποίος έχει σχεδιασθεί για να λειτουργεί υπό ονομαστική τάση μέχρι 1000 V εναλλασσομένου ρεύματος και μέχρι 1500 V συνεχούς ρεύματος·

β) "απόβλητα ηλεκτρικού και ηλεκτρονικού εξοπλισμού" ή "ΑΗΗΕ": ο ηλεκτρικός και ηλεκτρονικός εξοπλισμός που θεωρείται απόβλητο κατά την έννοια του άρθρου 1 στοιχείο α) της οδηγίας 75/442/ΕΟΚ, συμπεριλαμβανομένων όλων των κατασκευαστικών στοιχείων, των συναρμολογημένων μερών και των αναλωσίμων, που συνιστούν τμήμα του προϊόντος κατά τον χρόνο απόρριψής του·

γ) "πρόληψη": τα μέτρα που αποσκοπούν στη μείωση της ποσότητας των ΑΗΗΕ, καθώς και των υλικών και των ουσιών που περιέχουν, και στον περιορισμό των κινδύνων που συνεπάγονται για το περιβάλλον·

δ) "επαναχρησιμοποίηση": οιαδήποτε ενέργεια χάρη στην οποία τα ΑΗΗΕ ή τα κατασκευαστικά τους μέρη χρησιμοποιούνται για τους σκοπούς που σχεδιάστηκαν, συμπεριλαμβανομένης της συνέχισης της χρήσης του εξοπλισμού ή των κατασκευαστικών τους μερών που επιστρέφονται στα σημεία συλλογής ή στους διανομείς, τους ανακυκλωτές ή τους παραγωγούς·

ε) "ανακύκλωση": η επανεπεξεργασία, στο πλαίσιο της παραγωγικής διαδικασίας, των αποβλήτων υλικών, για τους σκοπούς που αρχικά είχαν σχεδιασθεί ή για άλλους σκοπούς, εξαιρουμένης, εντούτοις, της ανάκτησης ενεργείας, η οποία συνίσταται στη χρήση καυσίμων αποβλήτων ως μέσων παραγωγής ενέργειας με άμεση καύση με ή χωρίς άλλα απόβλητα, αλλά με ανάκτηση της θερμότητας·

στ) "ανάκτηση": οιαδήποτε εφαρμόσιμη ενέργεια που αναφέρεται στο παράρτημα ΙΙ Β της οδηγίας 75/442/ΕΟΚ·

ζ) "διάθεση": οιαδήποτε εφαρμόσιμη ενέργεια που αναφέρεται στο παράρτημα ΙΙ Α της οδηγίας 75/442/ΕΟΚ·

η) "επεξεργασία": οιαδήποτε δραστηριότητα μετά την παράδοση των ΑΗΗΕ σε μονάδα απορρύπανσης, αποσυναρμολόγησης, τεμαχισμού, ανάκτησης ή προετοιμασίας για διάθεση, καθώς και οιαδήποτε άλλη ενέργεια εκτελείται για την ανάκτηση ή/και τη διάθεση των ΗΗΕ·

θ) "παραγωγός": οιοδήποτε πρόσωπο, ανεξάρτητα από το ποια τεχνική πωλήσεων χρησιμοποιεί, συμπεριλαμβανομένης της εξ αποστάσεως επικοινωνίας σύμφωνα με την οδηγία 97/7/ΕΚ του Ευρωπαϊκού Κοινοβουλίου και του Συμβουλίου, της 20ής Μαΐου 1997, για την προστασία των καταναλωτών κατά τις εξ αποστάσεως συμβάσεις(11), το οποίο:

α) κατασκευάζει και πωλεί ηλεκτρικό και ηλεκτρονικό εξοπλισμό με τη μάρκα του·

β) μεταπωλεί με τη μάρκα του εξοπλισμό παραγόμενο από άλλους προμηθευτές· ή

γ) εισάγει ή εξάγει κατ' επάγγελμα ηλεκτρικό και ηλεκτρονικό εξοπλισμό σε ένα κράτος μέλος·

ια) "διανομέας": οιοσδήποτε παρέχει ηλεκτρικό ή ηλεκτρονικό εξοπλισμό, επί εμπορικής βάσεως, σε εκείνον που πρόκειται να τον χρησιμοποιήσει·

ιβ) "ΑΗΗΕ οικιακής προέλευσης": τα ΑΗΗΕ που προέρχονται από νοικοκυριά και από εμπορικές, βιομηχανικές, ιδρυματικές και άλλες πηγές, η φύση και η ποσότητα των οποίων είναι παρόμοιες με των προερχόμενων από νοικοκυριά·

ιγ) "επικίνδυνες ουσίες ή παρασκευάσματα": κάθε ουσία ή παρασκεύασμα που πρέπει να θεωρείται επικίνδυνο δυνάμει της οδηγίας 67/548/ΕΟΚ του Συμβουλίου(12) ή της οδηγίας 1999/45/ΕΚ του Ευρωπαϊκού Κοινοβουλίου και του Συμβουλίου(13).

Άρθρο 4

Χωριστή συλλογή

1. Για τα ΑΗΗΕ οικιακής προέλευσης, τα κράτη μέλη μεριμνούν ώστε 30 μήνες μετά την έναρξη ισχύος της παρούσας οδηγίας:

α) να έχουν δημιουργηθεί συστήματα τα οποία να επιτρέπουν στους τελικούς κατόχους και τους διανομείς να επιστρέφουν τα απόβλητα αυτά τουλάχιστον δωρεάν. Τα κράτη μέλη εξασφαλίζουν ότι υπάρχουν και είναι προσιτές οι απαραίτητες εγκαταστάσεις συλλογής, λαμβάνοντας υπόψη ιδίως την πληθυσμιακή πυκνότητα·

β) οι διανομείς, κατά την παροχή νέου προϊόντος, να είναι υπεύθυνοι να εξασφαλίζουν ότι τα απόβλητα αυτά μπορούν να επιστρέφονται στον διανομέα τουλάχιστον δωρεάν, ένα προς ένα, εφόσον ο εξοπλισμός αυτός είναι ισοδύναμου τύπου και εκπληρώνει τις ίδιες λειτουργίες με τον παρεχόμενο εξοπλισμό. Οι διανομείς μπορούν να το κάνουν αυτό με εναλλακτικές ρυθμίσεις, όπως δεχόμενοι τα απόβλητα στο σημείο αγοράς ή παράδοσης, είτε με ισοδύναμους διακανονισμούς με τρίτους οι οποίοι ενεργούν για λογαριασμό τους, υπό την προϋπόθεση ότι η επιστροφή των ΑΗΗΕ εξακολουθεί να γίνεται δωρεάν και δεν καθίσταται δυσκολότερη για τον τελικό κάτοχο.

Ωστόσο, τα κράτη μέλη, για χρονική περίοδο που δεν υπερβαίνει τα πέντε έτη από την έναρξη ισχύος της παρούσας οδηγίας, μπορούν να δημιουργήσουν ή να διευκολύνουν συστήματα δωρεάν επιστροφής, εφόσον διασφαλίσουν ότι τούτο δεν καθιστά την επιστροφή των ΑΗΗΕ δυσχερέστερη για τους τελικούς χρήστες. Τα κράτη μέλη που κάνουν χρήση της παρούσας διάταξης ενημερώνουν την Επιτροπή σχετικά.

Με την επιφύλαξη των διατάξεων των στοιχείων α) και β), τα κράτη μέλη μπορούν να επιτρέπουν στους παραγωγούς να συγκροτούν και να θέτουν σε λειτουργία ατομικά ή/και συλλογικά συστήματα επιστροφής για τα δικά τους ΑΗΗΕ.

Τα κράτη μέλη μπορούν να προβλέπουν ειδικές ρυθμίσεις για τη σύμφωνα με τα στοιχεία α) και β) επιστροφή των ΑΗΗΕ, αν ο εξοπλισμός δεν περιλαμβάνει τα ουσιώδη κατασκευαστικά στοιχεία ή αν περιέχει άλλα απόβλητα εκτός των ΑΗΗΕ ή έχει μολυνθεί κατά τη χρήση του (ιδίως με ραδιενεργές και βιολογικές ουσίες).

2. Όσον αφορά τα ΑΗΗΕ μη οικιακής προέλευσης, και με την επιφύλαξη του άρθρου 8, τα κράτη μέλη εξασφαλίζουν ότι οι παραγωγοί ή τρίτοι οι οποίοι ενεργούν για λογαριασμό τους μεριμνούν για τη συλλογή των αποβλήτων αυτών.

3. Τα κράτη μέλη εξασφαλίζουν ότι όλα τα ΑΗΗΕ που συλλέγονται σύμφωνα με τις παραγράφους 1 και 2, μεταφέρονται σε εγκαταστάσεις επεξεργασίας εγκεκριμένες δυνάμει του άρθρου 5, εκτός αν οι συσκευές επαναχρησιμοποιούνται ως σύνολα. Τα κράτη μέλη μεριμνούν ώστε η σχεδιαζόμενη επαναχρησιμοποίηση να μην οδηγεί σε καταστρατήγηση της παρούσας οδηγίας, και ιδίως των άρθρων 5 και 6. Η συλλογή και η μεταφορά χωριστά συλλεγόμενων ΑΗΗΕ εκτελείται κατά τρόπο που να βελτιστοποιεί την επαναχρησιμοποίηση και την ανακύκλωση των κατασκευαστικών στοιχείων ή ολόκληρων των συσκευών που είναι δυνατόν να επαναχρησιμοποιηθούν ή να ανακυκλωθούν.

4. Εντός 36 μηνών από την έναρξη ισχύος της παρούσας οδηγίας, τα κράτη μέλη προσπαθούν να επιτύχουν τη χωριστή συλλογή τεσσάρων τουλάχιστον χιλιόγραμμων ΑΗΗΕ οικιακής προέλευσης κατά μέσο όρο, ανά κάτοικο και ανά έτος.

Μόλις καταστεί δυνατόν, με βάση τις πληροφορίες που απαιτούνται δυνάμει του άρθρου 11, να καθοριστεί στόχος για τη συλλογή ΑΗΗΕ, όπως ποσοστό του συνόλου του πωλούμενου ηλεκτρικού και ηλεκτρονικού εξοπλισμού, το Ευρωπαϊκό Κοινοβούλιο και το Συμβούλιο καθορίζουν τον υποχρεωτικό στόχο, βάσει προτάσεως της Επιτροπής και λαμβάνοντας υπόψη την τεχνική και οικονομική πείρα των κρατών μελών.

Άρθρο 5

Επεξεργασία

1. Τα κράτη μέλη μεριμνούν ώστε οι παραγωγοί ή οι τρίτοι οι οποίοι ενεργούν για λογαριασμό τους, επί ατομικής ή/και συλλογικής βάσεως, σύμφωνα με την κοινοτική νομοθεσία, να δημιουργούν συστήματα επεξεργασίας των ΑΗΗΕ. Για να εξασφαλισθεί η συμμόρφωση με το άρθρο 4 της οδηγίας 75/442/ΕΟΚ, η επεξεργασία αυτή πρέπει να περιλαμβάνει, τουλάχιστον, την αφαίρεση όλων των ρευστών και την επιλεκτική επεξεργασία σύμφωνα με το παράρτημα ΙΙ της παρούσας οδηγίας.

Άλλες τεχνολογίες επεξεργασίας που εξασφαλίζουν τουλάχιστον το ίδιο επίπεδο προστασίας της ανθρώπινης υγείας και του περιβάλλοντος, είναι δυνατόν να εισαχθούν στο παράρτημα ΙΙ σύμφωνα με τη διαδικασία που αναφέρεται στο άρθρο 13 παράγραφος 2.

Για λόγους προστασίας του περιβάλλοντος, τα κράτη μέλη μπορούν να ορίζουν ελάχιστους κανόνες ποιότητας για την επεξεργασία των συλλεγόμενων ΑΗΗΕ. Τα κράτη μέλη που ορίζουν παρόμοιους κανόνες ποιότητας, ενημερώνουν σχετικά την Επιτροπή, η οποία τους δημοσιεύει.

2. Τα κράτη μέλη μεριμνούν ώστε κάθε εγκατάσταση ή επιχείρηση που εκτελεί εργασίες επεξεργασίας να λαμβάνει άδεια από τις αρμόδιες αρχές, σύμφωνα με τα άρθρα 9 και 10 της οδηγίας 75/442/ΕΟΚ.

Η παρέκκλιση από την απαίτηση για την έκδοση άδειας που αναφέρεται στο άρθρο 11, παράγραφος 1 στοιχείο β) της οδηγίας 75/442/ΕΟΚ, μπορεί να ισχύει για τις εργασίες ανάκτησης ΑΗΗΕ, εφόσον, πριν από την καταχώρηση, οι αρμόδιες αρχές διενεργήσουν επιθεώρηση για να εξακριβώσουν τη συμμόρφωση προς το άρθρο 4 της οδηγίας 75/442/ΕΟΚ.

Η επιθεώρηση εξακριβώνει:

α) το είδος και τις ποσότητες των προς επεξεργασία αποβλήτων·

β) τις γενικές τεχνικές απαιτήσεις που πρέπει να τηρούνται·

γ) τα προληπτικά μέτρα ασφαλείας που πρέπει να λαμβάνονται.

Η επιθεώρηση διενεργείται τουλάχιστον μία φορά το χρόνο και τα αποτελέσματά της ανακοινώνονται από τα κράτη μέλη στην Επιτροπή.

3. Τα κράτη μέλη μεριμνούν ώστε κάθε εγκατάσταση ή επιχείρηση που εκτελεί εργασίες επεξεργασίας να αποθηκεύει και να επεξεργάζεται τα ΑΗΗΕ σύμφωνα με τις τεχνικές απαιτήσεις του παραρτήματος ΙΙΙ.

4. Τα κράτη μέλη μεριμνούν ώστε η αναφερόμενη στην παράγραφο 2 άδεια ή καταχώρηση να περιλαμβάνει όλες τις προϋποθέσεις που απαιτούνται για την τήρηση των απαιτήσεων των παραγράφων 1 και 3 και για την επίτευξη των στόχων ανάκτησης του άρθρου 6.

5. Η επεξεργασία μπορεί επίσης να διενεργείται εκτός του αντιστοίχου κράτους μέλους ή της Κοινότητας, υπό την προϋπόθεση ότι τα ΑΗΗΕ μεταφέρονται σύμφωνα με τον κανονισμό (ΕΟΚ) αριθ. 259/93, του Συμβουλίου, της 1ης Φεβρουαρίου 1993, σχετικά με την παρακολούθηση και τον έλεγχο των μεταφορών αποβλήτων στο εσωτερικό της Κοινότητας καθώς και κατά την είσοδο και έξοδό τους(14).

Ωστόσο, τα κράτη μέλη μπορούν να αρνούνται τη μεταφορά σύμφωνα με το άρθρο 4 παράγραφος 3 στοιχείο γ) πρώτη περίπτωση του κανονισμού (ΕΟΚ) αριθ. 259/93, εφόσον δεν τηρούνται οι ελάχιστοι κανόνες ποιότητας όσον αφορά την επεξεργασία, που προβλέπονται στην παράγραφο 1.

6. Τα κράτη μέλη ενθαρρύνουν όσα καταστήματα ή επιχειρήσεις προβαίνουν σε επεξεργασία να εισάγουν πιστοποιημένα συστήματα περιβαλλοντικής διαχείρισης σύμφωνα με τον κανονισμό (ΕΚ) αριθ. 761/2001 του Ευρωπαϊκού Κοινοβουλίου και του Συμβουλίου, της 19ης Μαρτίου 2001, για την εκούσια συμμετοχή οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS)(15).

Άρθρο 6

Ανάκτηση

1. Τα κράτη μέλη εξασφαλίζουν ότι οι παραγωγοί ή οι τρίτοι οι οποίοι ενεργούν για λογαριασμό τους, δημιουργούν συστήματα, είτε επί ατομικής είτε επί συλλογικής βάσεως, σύμφωνα με την κοινοτική νομοθεσία, για την ανάκτηση των ΑΗΗΕ που συλλέγονται χωριστά, σύμφωνα με το άρθρο 4. Τα κράτη μέλη δίνουν προτεραιότητα στην επαναχρησιμοποίηση ολόκληρων συσκευών. Μέχρι την ημερομηνία που προβλέπεται στην παράγραφο 4, οι συσκευές αυτές δεν λαμβάνονται υπόψη για την τήρηση των στόχων της παραγράφου 2.

2. Όσον αφορά τα ΑΗΗΕ που αποστέλλονται σε εγκαταστάσεις επεξεργασίας σύμφωνα με το άρθρο 5, τα κράτη μέλη εξασφαλίζουν ότι, εντός 46 μηνών από την έναρξη ισχύος της παρούσας οδηγίας, οι παραγωγοί επιτυγχάνουν τους ακόλουθους στόχους:

α) για τα ΑΗΗΕ της κατηγορίας 1 του παραρτήματος Ι Α:

- ο βαθμός ανάκτησης πρέπει να αυξηθεί στο 80 % τουλάχιστον του μέσου βάρους ανά συσκευή και

- η επαναχρησιμοποίηση και ανακύκλωση των κατασκευαστικών στοιχείων, των υλικών και των ουσιών πρέπει να αυξηθεί στο 75 % τουλάχιστον του μέσου βάρους ανά συσκευή·

β) για τα ΑΗΗΕ των κατηγοριών 3 και 4 του παραρτήματος Ι Α:

- ο βαθμός ανάκτησης πρέπει να αυξηθεί στο 75 % τουλάχιστον του μέσου βάρους ανά συσκευή και

- η επαναχρησιμοποίηση και ανακύκλωση των κατασκευαστικών στοιχείων, των υλικών και των ουσιών πρέπει να αυξηθεί στο 65 % τουλάχιστον του μέσου βάρους ανά συσκευή·

γ) για τα ΑΗΗΕ των κατηγοριών 2, 5, 6, 7, 9 και 10 του παραρτήματος Ι Α:

- ο βαθμός ανάκτησης πρέπει να αυξηθεί στο 70 % τουλάχιστον του μέσου βάρους ανά συσκευή και

- η επαναχρησιμοποίηση και ανακύκλωση των κατασκευαστικών στοιχείων, των υλικών και των ουσιών πρέπει να αυξηθεί στο 50 % τουλάχιστον του μέσου βάρους ανά συσκευή·

δ) για τους λαμπτήρες εκκενώσεως αερίου, ο βαθμός επαναχρησιμοποίησης και ανακύκλωσης των κατασκευαστικών στοιχείων, των υλικών και των ουσιών πρέπει να ανέρχεται στο 80 % τουλάχιστον του βάρους των λαμπτήρων.

3. Τα κράτη μέλη μεριμνούν ώστε, για τον υπολογισμό των εν λόγω στόχων, οι παραγωγοί ή οι ενεργούντες για λογαριασμό τους τρίτοι, να κρατούν στοιχεία σχετικά με τη μάζα των ΑΗΗΕ, των κατασκευαστικών τους στοιχείων, υλικών και ουσιών κατά την είσοδο και έξοδο από την εγκατάσταση επεξεργασίας ή/και κατά την είσοδο στην εγκατάσταση ανάκτησης ή ανακύκλωσης.

Η Επιτροπή, σύμφωνα με τη διαδικασία του άρθρου 13 παράγραφος 2, θεσπίζει τους λεπτομερείς κανόνες για την παρακολούθηση της τήρησης, από τα κράτη μέλη, των στόχων που καθορίζονται στην παράγραφο 2, συμπεριλαμβανομένων των προδιαγραφών για τα υλικά. Η Επιτροπή λαμβάνει το μέτρο αυτό το αργότερο δεκαοκτώ μήνες μετά την ημερομηνία έναρξης ισχύος της παρούσας οδηγίας.

4. Πέντε έτη μετά την έναρξη ισχύος της παρούσας οδηγίας, το Ευρωπαϊκό Κοινοβούλιο και το Συμβούλιο καθορίζουν, βάσει προτάσεως της Επιτροπής, στόχους για την ανάκτηση και την επαναχρησιμοποίηση/ανακύκλωση, συμπεριλαμβανομένης της επαναχρησιμοποίησης ολόκληρων συσκευών, όπου ενδείκνυται, και για τα προϊόντα που υπάγονται στην κατηγορία 8 του παραρτήματος Ι Α, για τα επόμενα έτη.

Άρθρο 7

Χρηματοδότηση για τα AHHE οικιακής προέλευσης

1. Τα κράτη μέλη μεριμνούν ώστε, 30 μήνες μετά την έναρξη ισχύος της παρούσας οδηγίας και μετά, οι παραγωγοί να εξασφαλίζουν τουλάχιστον τη χρηματοδότηση της συλλογής, της επεξεργασίας, της ανάκτησης και της περιβαλλοντικώς ορθής διάθεσης των ΑΗΗΕ οικιακής προέλευσης, που παραδίδονται στις εγκαταστάσεις συλλογής, οι οποίες δημιουργούνται δυνάμει του άρθρου 4 παράγραφος 1.

2. Η αναφερόμενη στην παράγραφο 1 χρηματοδότηση της διαχείρισης των ΑΗΗΕ παρέχεται μέσω συλλογικών ή/και ατομικών συστημάτων σύμφωνα με την κοινοτική νομοθεσία, χωρίς να γίνονται αδικαιολόγητες διακρίσεις μεταξύ των παραγωγών που επιλέγουν συλλογικά και εκείνων που επιλέγουν ατομικά συστήματα.

3. Η ευθύνη για τη χρηματοδότηση του κόστους της διαχείρισης των ΑΗΗΕ των προερχόμενων από προϊόντα που είχαν διατεθεί στην αγορά πριν από την έναρξη ισχύος της παρούσας οδηγίας ("ιστορικά απόβλητα") ανατίθεται σε ένα ή περισσότερα συστήματα, στα οποία συνεισφέρουν αναλογικά όλοι οι υφιστάμενοι στην αγορά τον καιρό που ανέκυψε το σχετικό κόστος παραγωγοί.

4. Η διαχείριση ΑΗΗΕ προερχόμενων από παραγωγούς που δεν εμφανίζονται πλέον στην αγορά ή η ταυτότητα των οποίων δεν μπορεί πλέον να εξακριβωθεί τον καιρό που ανακύπτει το κόστος, χρηματοδοτείται επίσης από τους παραγωγούς, και τα κράτη μέλη μπορούν να ορίζουν ότι χρηματοδοτείται σύμφωνα με την παράγραφο 3.

5. Τα κράτη μέλη μεριμνούν ώστε και οι παραγωγοί που προμηθεύουν ηλεκτρικό ή ηλεκτρονικό εξοπλισμό χρησιμοποιώντας επικοινωνία εξ αποστάσεως, να συμμορφώνονται επίσης με τις απαιτήσεις που ορίζονται στο παρόν άρθρο για τον εξοπλισμό που προμηθεύουν στο κράτος μέλος όπου κατοικεί ο αγοραστής του εξοπλισμού.

Άρθρο 8

Χρηματοδότηση AHHE τα οποία προέρχονται από χρήστες εξωοικιακής προέλευσης

Τα κράτη μέλη εξασφαλίζουν ότι, 30 μήνες μετά την έναρξη ισχύος της παρούσας οδηγίας, η χρηματοδότηση του κόστους συλλογής, επεξεργασίας, ανάκτησης και περιβαλλοντικώς ορθής διάθεσης προερχομένων από εξωοικιακούς χρήστες αποβλήτων ηλεκτρικού ή ηλεκτρονικού εξοπλισμού, ο οποίος διατίθεται στην αγορά μετά την έναρξη ισχύος της παρούσας οδηγίας, παρέχεται από τους παραγωγούς.

Για τα ΑΗΗΕ από προϊόντα που διατέθηκαν στην αγορά πριν από την έναρξη ισχύος της παρούσας οδηγίας ("ιστορικά απόβλητα"), οι παραγωγοί αναλαμβάνουν τη χρηματοδότηση της δαπάνης διαχείρισης. Τα κράτη μέλη μπορούν, ως εναλλακτική δυνατότητα, να προβλέπουν ότι οι εξωοικιακοί χρήστες, είναι επίσης υπεύθυνοι, εν μέρει ή καθ' ολοκληρίαν, για τη χρηματοδότηση αυτή.

Με την επιφύλαξη της παρούσας οδηγίας, οι παραγωγοί και οι εξωοικιακοί χρήστες μπορούν να συνάπτουν συμφωνίες οι οποίες να προβλέπουν άλλο τρόπο χρηματοδότησης.

Άρθρο 9

Ενημέρωση των χρηστών

1. Τα κράτη μέλη εξασφαλίζουν ότι οι χρήστες ηλεκτρικού και ηλεκτρονικού εξοπλισμού οικιακής χρήσης ενημερώνονται δεόντως σχετικά με:

α) τα συστήματα επιστροφής και συλλογής στα οποία έχουν πρόσβαση·

β) το ρόλο τους στην επαναχρησιμοποίηση, την ανακύκλωση και τις άλλες μορφές ανάκτησης των ΑΗΗΕ·

γ) την έννοια του συμβόλου που παρατίθεται στο παράρτημα ΙV.

2. Τα κράτη μέλη θεσπίζουν τα μέτρα που απαιτούνται προκειμένου να ενθαρρυνθούν οι καταναλωτές να διευκολύνουν και, κατά συνέπεια, να συμμετέχουν στη διαδικασία συλλογής, επεξεργασίας και ανάκτησης των AHHE.

3. Τα κράτη μέλη μεριμνούν ώστε, 24 μήνες μετά την έναρξη ισχύος της παρούσας οδηγίας, προκειμένου να επιτευχθούν υψηλά ποσοστά συλλογής, οι παραγωγοί να επισημαίνουν δεόντως με το σύμβολο που αναφέρεται στο παράρτημα IV τόσο τον ηλεκτρικό και ηλεκτρονικό εξοπλισμό που κανονικά θα απορριπτόταν σε κάδους απορριμμάτων ή ανάλογα μέσα συλλογής αστικών αποβλήτων, όσο και τις οδηγίες χρήσης του. Σε εξαιρετικές περιπτώσεις, εάν είναι αναγκαίο λόγω του μεγέθους ή της λειτουργίας του προϊόντος, το σύμβολο τυπώνεται στη συσκευασία, τις οδηγίες χρήσης και την εγγύηση του συγκεκριμένου ηλεκτρικού και ηλεκτρονικού εξοπλισμού.

4. Τα κράτη μέλη μπορούν να απαιτούν να διατίθενται ορισμένες ή όλες οι πληροφορίες που αναφέρονται στις παραγράφους 1 έως 3 από τους παραγωγούς ή/και τους διανομείς, π.χ. μέσω των οδηγιών χρήσης ή στο σημείο πώλησης.

Άρθρο 10

Πληροφορίες σχετικά με τις εγκαταστάσεις επεξεργασίας

Τα κράτη μέλη μεριμνούν ώστε οι παραγωγοί να παρέχουν πληροφορίες σχετικά με τα διάφορα κατασκευαστικά στοιχεία και υλικά ΗΗΕ, στο μέτρο που τις χρειάζονται οι εγκαταστάσεις επεξεργασίας προκειμένου να τηρούν τις διατάξεις της παρούσας οδηγίας, καθώς και για τον εντοπισμό των επικίνδυνων ουσιών και παρασκευασμάτων στον ΗΗΕ.

Άρθρο 11

Ενημέρωση και υποβολή εκθέσεων

1. Τα κράτη μέλη παρέχουν ετησίως στην Επιτροπή πληροφορίες, συμπεριλαμβανομένων των θεμελιωμένων εκτιμήσεων, σχετικά με τις ποσότητες και τις κατηγορίες ηλεκτρικού και ηλεκτρονικού εξοπλισμού που διατίθενται στην αγορά τους, συλλέγονται και επαναχρησιμοποιούνται, ανακυκλώνονται και ανακτώνται εντός των κρατών μελών, κατά βάρος, ή, αν αυτό είναι αδύνατο, σε αριθμό τεμαχίων.

Τα κράτη μέλη μεριμνούν ώστε οι παραγωγοί που προμηθεύουν ηλεκτρικό ή ηλεκτρονικό εξοπλισμό χρησιμοποιώντας επικοινωνία εξ αποστάσεως, να παρέχουν πληροφορίες σχετικά με τη συμβατότητα με τις απαιτήσεις του άρθρου 7 παράγραφος 5 και τις ποσότητες και τις κατηγορίες ηλεκτρικού και ηλεκτρονικού εξοπλισμού που διατίθενται στην αγορά του κράτους μέλους όπου κατοικεί ο αγοραστής του εξοπλισμού.

Τα κράτη μέλη μεριμνούν ώστε οι απαιτούμενες πληροφορίες να διαβιβάζονται στην Επιτροπή εντός τεσσάρων ετών από την έναρξη ισχύος της παρούσας οδηγίας, εν συνεχεία δε ανά τριετία. Οι πληροφορίες παρέχονται υπό τη μορφή που καθορίζεται εντός ενός έτους από την έναρξη ισχύος της παρούσας οδηγίας σύμφωνα με τη διαδικασία του άρθρου 13 παράγραφος 2.

Τα κράτη μέλη προβλέπουν επαρκείς ανταλλαγές πληροφοριών για να συμμορφώνονται με την παρούσα παράγραφο, ιδίως όσον αφορά τις κατά το άρθρο 5 παράγραφος 5 επεξεργασίες.

2. Με την επιφύλαξη των απαιτήσεων της παραγράφου 1, τα κράτη μέλη υποβάλλουν στην Επιτροπή, ανά τριετία, έκθεση σχετικά με την εφαρμογή της παρούσας οδηγίας. Η έκθεση συντάσσεται βάσει ερωτηματολογίου ή σχεδιαγράμματος το οποίο εκπονεί η Επιτροπή σύμφωνα με τη διαδικασία του άρθρου 6 της οδηγίας 91/692/ΕΟΚ του Συμβουλίου, της 23ης Δεκεμβρίου 1991, για την τυποποίηση και τον εξορθολογισμό των εκθέσεων που αφορούν την εφαρμογή ορισμένων οδηγιών για το περιβάλλον(16), προκειμένου να συγκροτηθούν βάσεις δεδομένων σχετικά με τα ΑΗΗΕ και την επεξεργασία τους. Το ερωτηματολόγιο ή το σχεδιάγραμμα αποστέλλεται στα κράτη μέλη έξι μήνες πριν από την έναρξη της περιόδου που καλύπτει η εκάστοτε έκθεση. Η έκθεση τίθεται στη διάθεση της Επιτροπής εντός εννέα μηνών από το τέλος της αντίστοιχης τριετούς περιόδου·

Η πρώτη τριετής έκθεση καλύπτει την περίοδο που αρχίζει τρία έτη μετά την έναρξη ισχύος της παρούσας οδηγίας.

Εντός εννέα μηνών από την παραλαβή των εκθέσεων των κρατών μελών, η Επιτροπή δημοσιεύει έκθεση σχετικά με την εφαρμογή της παρούσας οδηγίας.

Άρθρο 12

Προσαρμογή στην επιστημονική και τεχνική πρόοδο

Οι τροποποιήσεις που είναι αναγκαίες για την προσαρμογή του άρθρου 6 παράγραφος 3 και του παραρτήματος Ι Β (ιδίως προκειμένου να προστεθούν, ενδεχομένως, τα οικιακά φωτιστικά, οι λαμπτήρες πυράκτωσης και τα φωτοβολταϊκά προϊόντα, ήτοι οι ηλιακές γεννήτριες ηλεκτρισμού), του παραρτήματος ΙΙ (ιδίως προκειμένου να ληφθούν υπόψη νέες εξελίξεις της τεχνικής επεξεργασίας ΑΗΗΕ), και των παραρτημάτων ΙΙΙ και IV στην επιστημονική και τεχνική πρόοδο, θεσπίζονται σύμφωνα με τη διαδικασία του άρθρου 13 παράγραφος 2.

Πριν από κάθε τροποποίηση των παραρτημάτων, η Επιτροπή συμβουλεύεται, μεταξύ άλλων, τους παραγωγούς ηλεκτρικού και ηλεκτρονικού εξοπλισμού, τους ανακυκλωτές, τους υπεύθυνους επεξεργασίας και τις περιβαλλοντικές οργανώσεις και τις ενώσεις εργοδοτών και καταναλωτών.

Άρθρο 13

Διαδικασία επιτροπής

1. Η Επιτροπή επικουρείται από την επιτροπή η οποία έχει συσταθεί δυνάμει του άρθρου 18 της οδηγίας 75/442/ΕΟΚ.

2. Οσάκις γίνεται αναφορά στην παρούσα παράγραφο, εφαρμόζονται τα άρθρα 5 και 7 της απόφασης 1999/468/ΕΚ, τηρουμένου του άρθρου 8 της εν λόγω απόφασης.

Η προθεσμία που προβλέπεται στο άρθρο 5 παράγραφος 6 της απόφασης 1999/468/ΕΚ, καθορίζεται σε τρεις μήνες.

3. Η επιτροπή θεσπίζει τον εσωτερικό της κανονισμό.

Άρθρο 14

Κυρώσεις

Τα κράτη μέλη καθορίζουν τις κυρώσεις που επιβάλλονται για τις παραβάσεις των εθνικών διατάξεων που θεσπίζονται δυνάμει της παρούσας οδηγίας. Οι κυρώσεις αυτές πρέπει να είναι αποτελεσματικές, αναλογικές και αποτρεπτικές.

Άρθρο 15

Μεταφορά στο εθνικό δίκαιο

1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες προκειμένου να συμμορφωθούν προς την παρούσα οδηγία εντός δεκαοκτώ μηνών από την έναρξη ισχύος της παρούσας οδηγίας. Ενημερώνουν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις της αναφοράς αυτής καθορίζονται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο όλων των νομοθετικών, κανονιστικών και διοικητικών διατάξεων, που θεσπίζουν στον τομέα που διέπεται από την παρούσα οδηγία.

3. Με την προϋπόθεση ότι επιτυγχάνονται οι στόχοι που τίθενται στην παρούσα οδηγία, τα κράτη μέλη μπορούν να μεταφέρουν στο εθνικό τους δίκαιο τις διατάξεις του άρθρου 5 παράγραφος 6, του άρθρου 9 παράγραφος 1 και του άρθρου 10, μέσω συμφωνιών μεταξύ των αρμόδιων αρχών και των οικείων οικονομικών κλάδων. Οι συμφωνίες αυτές πρέπει να πληρούν τις ακόλουθες προϋποθέσεις:

α) να μπορεί να επιβληθεί η τήρησή τους·

β) να προσδιορίζουν στόχους και τις αντίστοιχες προθεσμίες·

γ) να δημοσιεύονται στην οικεία επίσημη εφημερίδα ή σε επίσημο έγγραφο εξίσου προσιτό στο κοινό και να διαβιβάζονται στην Επιτροπή·

δ) τα επιτυγχανόμενα αποτελέσματα να παρακολουθούνται τακτικά, να αναφέρονται στις αρμόδιες αρχές και στην Επιτροπή και να καθίστανται διαθέσιμα στο κοινό υπό τους όρους που ορίζονται στη συμφωνία·

ε) οι αρμόδιες αρχές να ενεργούν τα δέοντα ώστε να εξετάζουν την επιτελούμενη στα πλαίσια της συμφωνίας πρόοδο·

στ) σε περίπτωση μη συμμόρφωσης με τη συμφωνία, τα κράτη μέλη πρέπει να εφαρμόζουν τις οικείες διατάξεις της παρούσας οδηγίας με νομοθετικά, κανονιστικά ή διοικητικά μέτρα.

4. α) Η Ελλάδα και η Ιρλανδία, οι οποίες γενικά λόγω:

- της ανεπαρκούς ανακυκλωτικής τους υποδομής,

- των γεωγραφικών τους συνθηκών, όπως πολυπληθή μικρά νησιά και αγροτικές και ορεινές περιοχές,

- της χαμηλής τους πυκνότητας πληθυσμού και

- του χαμηλού επιπέδου κατανάλωσης ΗΗΕ,

δεν είναι σε θέση να επιτύχουν είτε το στόχο συλλογής που αναφέρεται στο άρθρο 4 παράγραφος 4 πρώτο εδάφιο είτε τους στόχους ανάκτησης που αναφέρονται στο άρθρο 6 παράγραφος 2 και οι οποίες, σύμφωνα με το άρθρο 5 παράγραφος 2 τρίτο εδάφιο της οδηγίας 1999/31/ΕΚ του Συμβουλίου, της 26ης Απριλίου 1999, περί υγειονομικής ταφής των αποβλήτων(17), μπορούν να αιτούνται την παράταση της προθεσμίας που μνημονεύεται στο ανωτέρω άρθρο, μπορούν να παρατείνουν κατά 24 το πολύ μήνες τις προθεσμίες που αναφέρονται στο άρθρο 4 παράγραφος 4 και στο άρθρο 6 παράγραφος 2 της παρούσας οδηγίας.

Τα εν λόγω κράτη μέλη ενημερώνουν την Επιτροπή για τις αποφάσεις τους, το αργότερο κατά τη χρονική στιγμή της μεταφοράς της παρούσας οδηγίας στο εσωτερικό τους δίκαιο.

β) Η Επιτροπή ενημερώνει τα άλλα κράτη μέλη και το Ευρωπαϊκό Κοινοβούλιο σχετικά με τις αποφάσεις αυτές.

5. Εντός πέντε ετών από την έναρξη ισχύος της παρούσας οδηγίας, η Επιτροπή υποβάλλει έκθεση στο Ευρωπαϊκό Κοινοβούλιο και το Συμβούλιο, η οποία βασίζεται στην εμπειρία που αποκτήθηκε από την εφαρμογή της παρούσας οδηγίας, ιδίως όσον αφορά τα χωριστά συστήματα συλλογής, επεξεργασίας, ανάκτησης και χρηματοδότησης. Περαιτέρω, η έκθεση πρέπει να βασίζεται στις τεχνολογικές εξελίξεις, την κτηθείσα πείρα, τις περιβαλλοντικές απαιτήσεις και τη λειτουργία της εσωτερικής αγοράς. Η έκθεση συνοδεύεται, εφόσον χρειάζεται, από προτάσεις αναθεώρησης των σχετικών διατάξεων της παρούσας οδηγίας.

Άρθρο 16

Έναρξη ισχύος

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 17

Αποδέκτες

Η παρούσα οδηγία απευθύνεται στα κράτη μέλη.

...,

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 365 Ε της 19.12.2000, σ. 184 και EE C 240 Ε της 28.8.2001, σ. 298.

(2) ΕΕ C 116 της 20.4.2001, σ. 38.

(3) ΕΕ C 148 της 18.5.2001, σ. 1.

(4) Γνώμη του Ευρωπαϊκού Κοινοβουλίου της 15ης Μαΐου 2001 (ΕΕ C 34 Ε της 7.2.2002, σ. 136), κοινή θέση του Συμβουλίου της 4ης Δεκεμβρίου 2001 και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(5) ΕΕ C 138 της 17.5.1993, σ. 5.

(6) EE C 76 της 11.3.1997, σ. 1.

(7) ΕΕ C 362 της 2.12.1996, σ. 241.

(8) ΕΕ L 194 της 25.7.1975, σ. 47· οδηγία όπως τροποποιήθηκε τελευταία από την απόφαση 96/350/ΕΚ της Επιτροπής (ΕΕ L 135 της 6.6.1996, σ. 32).

(9) ΕΕ L 78 της 26.3.1991, σ. 38· οδηγία όπως τροποποιήθηκε από την οδηγία 98/101/ΕΚ της Επιτροπής (ΕΕ L 1 της 5.1.1999, σ. 1).

(10) ΕΕ L 184 της 17.7.1999, σ. 23.

(11) ΕΕ L 144 της 4.6.1997, σ. 19.

(12) ΕΕ L 196 της 16.8.1967, σ. 1· οδηγία όπως τροποποιήθηκε τελευταία από την οδηγία 2001/59/ΕΚ της Επιτροπής (ΕΕ L 225 της 21.8.2001, σ. 1).

(13) ΕΕ L 200 της 30.7.1999, σ. 1· οδηγία όπως τροποποιήθηκε τελευταία από την οδηγία 2001/60/ΕΚ της Επιτροπής (ΕΕ L 226 της 22.8.2001, σ. 5).

(14) ΕΕ L 30 της 6.2.1993, σ. 1· κανονισμός όπως τροποποιήθηκε τελευταία από την απόφαση 1999/816/ΕΚ της Επιτροπής (ΕΕ L 316 της 10.12.1999, σ. 45).

(15) ΕΕ L 114 της 24.4.2001, σ. 1.

(16) ΕΕ L 377 της 31.12.1991, σ. 48.

(17) ΕΕ L 182 της 16.7.1999, σ. 1.

ΠΑΡΑΡΤΗΜΑ I A

ΚΑΤΗΓΟΡΙΕΣ ΗΛΕΚΤΡΙΚΟΥ ΚΑΙ ΗΛΕΚΤΡΟΝΙΚΟΥ ΕΞΟΠΛΙΣΜΟΥ ΠΟΥ ΚΑΛΥΠΤΟΝΤΑΙ ΑΠΟ ΤΗΝ ΠΑΡΟΥΣΑ ΟΔΗΓΙΑ

1. Μεγάλες οικιακές συσκευές

2. Μικρές οικιακές συσκευές

3. Εξοπλισμός πληροφορικής και τηλεπικοινωνιών

4. Καταναλωτικά είδη

5. Φωτιστικά είδη

6. Ηλεκτρικά και ηλεκτρονικά εργαλεία (εξαιρουμένων των μεγάλης κλίμακας σταθερών βιομηχανικών εργαλείων)

7. Παιχνίδια, εξοπλισμός ψυχαγωγίας και αθλητισμού

8. Ιατροτεχνολογικές συσκευές (εξαιρουμένων όλων των εμφυτεύσιμων και μολυσμένων προϊόντων)

9. Όργανα παρακολούθησης και ελέγχου

10. Συσκευές αυτόματης διανομής

ΠΑΡΑΡΤΗΜΑ I B

ΚΑΤΑΛΟΓΟΣ ΠΡΟΪΟΝΤΩΝ ΠΟΥ ΠΡΕΠΕΙ ΝΑ ΛΑΜΒΑΝΟΝΤΑΙ ΥΠΟΨΗ ΓΙΑ ΤΟΥΣ ΣΚΟΠΟΥΣ ΤΗΣ ΠΑΡΟΥΣΑΣ ΟΔΗΓΙΑΣ ΚΑΙ ΥΠΑΓΟΝΤΑΙ ΣΤΙΣ ΚΑΤΗΓΟΡΙΕΣ ΤΟΥ ΠΑΡΑΡΤΗΜΑΤΟΣ I A

1. Μεγάλες οικιακές συσκευές

Μεγάλες συσκευές ψύξης

Ψυγεία

Καταψύκτες

Άλλες μεγάλες συσκευές χρησιμοποιούμενες για ψύξη, διατήρηση και αποθήκευση τροφίμων

Πλυντήρια ρούχων

Στεγνωτήρια ρούχων

Πλυντήρια πιάτων

Συσκευές μαγειρικής

Ηλεκτρικές κουζίνες

Ηλεκτρικά μάτια

Φούρνοι μικροκυμάτων

Άλλες μεγάλες συσκευές χρησιμοποιούμενες για μαγείρεμα και άλλες επεξεργασίες τροφίμων

Ηλεκτρικές θερμάστρες

Ηλεκτρικά θερμαντικά σώματα

Άλλες μεγάλες συσκευές χρησιμοποιούμενες για θέρμανση χώρων, κρεβατιών, καθισμάτων

Ηλεκτρικοί ανεμιστήρες

Συσκευές κλιματισμού

Άλλα είδη εξοπλισμού αερισμού, απαγωγής αερίων και κλιματισμού

2. Μικρές οικιακές συσκευές

Ηλεκτρικές σκούπες

Σκούπες χαλιών

Άλλες συσκευές καθαριότητας

Συσκευές χρησιμοποιούμενες για ράψιμο, πλέξιμο, ύφανση και άλλες κλωστοϋφαντουργικές εργασίες

Ηλεκτρικά σίδερα και άλλες συσκευές για το σιδέρωμα, το μαγγάνισμα και εν γένει τη φροντίδα των ρούχων

Φρυγανιέρες

Συσκευές τηγανίσματος

Μύλοι, καφετιέρες και συσκευές ανοίγματος ή σφραγίσματος περιεκτών ή συσκευασιών

Ηλεκτρικά μαχαίρια

Συσκευές κοπής και στεγνώματος μαλλιών, βουρτσίσματος δοντιών, ξυρίσματος, μασάζ και άλλες συσκευές περιποίησης του σώματος

Ρολόγια και εξοπλισμός μέτρησης, αναγραφής ή καταγραφής χρόνου

Ζυγαριές

3. Εξοπλισμός πληροφορικής και τηλεπικοινωνιών

Συγκεντρωτική επεξεργασία δεδομένων:

Μεγάλοι υπολογιστές (/mainframes)

Μεσαίοι υπολογιστές (/mini computers)

Μονάδες εκτύπωσης

Συστήματα προσωπικών υπολογιστών:

Προσωπικοί υπολογιστές (συμπεριλαμβανομένων των κεντρικών μονάδων επεξεργασίας (CPU), των ποντικιών, των οθονών και των πληκτρολογίων)

Φορητοί επιτραπέζιοι υπολογιστές (/lap-top) (συμπεριλαμβανομένων των CPU, των ποντικιών, των οθονών και των πληκτρολογίων)

Φορητοί υπολογιστές τσέπης (/notebook)

Φορητοί υπολογιστές χειρός (/notepad)

Εκτυπωτές

Φωτοαντιγραφικά μηχανήματα

Ηλεκτρικές και ηλεκτρονικές γραφομηχανές

Αριθμομηχανές τσέπης και επιτραπέζιες

και άλλα προϊόντα και είδη εξοπλισμού για τη συλλογή, αποθήκευση, επεξεργασία, παρουσίαση ή διαβίβαση πληροφοριών με ηλεκτρονικά μέσα

Τερματικά και συστήματα χρηστών

Συσκευές τηλεομοιοτυπίας (φαξ)

Τηλέτυπα

Τηλέφωνα

Τηλεφωνικές συσκευές επί πληρωμή

Ασύρματα τηλέφωνα

Κινητά τηλέφωνα

Συστήματα τηλεφωνητών

και άλλα προϊόντα και είδη εξοπλισμού για τη μετάδοση ήχου, εικόνων ή άλλων πληροφοριών με τηλεπικοινωνιακά μέσα

4. Καταναλωτικά είδη

Ραδιόφωνα

Τηλεοράσεις

Κάμερες μαγνητοσκόπησης

Μαγνητοσκόπια

Συσκευές ηχογράφησης υψηλής πιστότητας

Ενισχυτές ήχου

Μουσικά όργανα

και άλλα προϊόντα και είδη εξοπλισμού για την εγγραφή ή αναπαραγωγή ήχου ή εικόνων, συμπεριλαμβανομένων των σημάτων ή άλλων τεχνολογιών διανομής ήχου και εικόνας με άλλα πλην των τηλεπικοινωνιακών μέσα

5. Φωτιστικά είδη

Φωτιστικά για λαμπτήρες φθορισμού πλην των οικιακών φωτιστικών σωμάτων

Ευθείς λαμπτήρες φθορισμού

Λαμπτήρες φθορισμού μικρών διαστάσεων

Λαμπτήρες εκκενώσεως υψηλής έντασης, συμπεριλαμβανομένων των λαμπτήρων νατρίου υψηλής πίεσης και των λαμπτήρων αλογονούχων μετάλλων

Λαμπτήρες νατρίου χαμηλής πίεσης

Άλλος φωτιστικός εξοπλισμός και εξοπλισμός προβολής ή ελέγχου του φωτός πλην των λαμπτήρων πυράκτωσης

6. Ηλεκτρικά και ηλεκτρονικά εργαλεία (εξαιρουμένων των μεγάλης κλίμακας σταθερών βιομηχανικών εργαλείων)

Τρυπάνια

Πριόνια

Ραπτομηχανές

Εξοπλισμός για την τόρνευση, τη λείανση, την επίστρωση, το τρόχισμα, το πριόνισμα, το κόψιμο, τον τεμαχισμό, τη διάτμηση, τη διάτρηση, τη διάνοιξη οπών, τη μορφοποίηση, την κύρτωση και άλλες παρόμοιες επεξεργασίες ξύλου, μετάλλου και άλλων υλικών

Εργαλεία για τη στερέωση με βίδες, καρφιά ή κοινωμάτια και την αφαίρεσή τους και για παρόμοιες χρήσεις

Εργαλεία για συγκολλήσεις εν γένει και παρόμοιες χρήσεις

Εξοπλισμός ψεκασμού, επάλειψης, διασποράς ή άλλης επεξεργασίας υγρών ή αέριων ουσιών με άλλα μέσα

Εργαλεία κοπής χόρτου ή άλλων εργασιών κηπουρικής

7. Παιχνίδια και εξοπλισμός ψυχαγωγίας και αθλητισμού

Ηλεκτρικά τραίνα ή αυτοκινητοδρόμια

Φορητές κονσόλες βίντεο παιχνιδιών

Βιντεοπαιχνίδια

Υπολογιστές για ποδηλασία, καταδύσεις, τρέξιμο, κωπηλασία κ.λπ.

Αθλητικός εξοπλισμός με ηλεκτρικά ή ηλεκτρονικά κατασκευαστικά στοιχεία

Κερματοδέκτες τυχερών παιχνιδιών

8. Ιατροτεχνολογικά προϊόντα (εξαιρουμένων των εμφυτεύσιμων και μολυσμένων)

Ακτινοθεραπευτικός εξοπλισμός

Καρδιολογικός εξοπλισμός

Συσκευές αιμοκάθαρσης

Συσκευές πνευμονικής οξυγόνωσης

Εξοπλισμός πυρηνικής ιατρικής

Ιατρικός εξοπλισμός για in-vitro διάγνωση

Συσκευές ανάλυσης

Καταψύκτες

Τεστ γονιμοποίησης

Άλλες συσκευές για την ανίχνευση, την πρόληψη, την παρακολούθηση, την αντιμετώπιση ή την ανακούφιση ασθενειών, σωματικών βλαβών και αναπηριών

9. Όργανα παρακολούθησης και ελέγχου

Ανιχνευτές καπνού

Συσκευές θερμορύθμισης

Θερμοστάτες

Συσκευές μέτρησης, ζύγισης ή προσαρμογής για οικιακή ή εργαστηριακή χρήση

Άλλα όργανα παρακολούθησης και ελέγχου χρησιμοποιούμενα σε βιομηχανικές εγκαταστάσεις (π.χ. σε ταμπλώ ελέγχου)

10. Συσκευές αυτόματης διανομής

Συσκευές αυτόματης διανομής θερμών ποτών

Συσκευές αυτόματης διανομής θερμών ή ψυχρών φιαλών ή μεταλλικών δοχείων

Συσκευές αυτόματης διανομής στερεών προϊόντων

Συσκευές αυτόματης διανομής χρημάτων

Κάθε είδους συσκευές αυτόματης διανομής οποιουδήποτε προϊόντος

ΠΑΡΑΡΤΗΜΑ II

ΕΠΙΛΕΚΤΙΚΗ ΕΠΕΞΕΡΓΑΣΙΑ ΥΛΙΚΩΝ ΚΑΙ ΚΑΤΑΣΚΕΥΑΣΤΙΚΩΝ ΣΤΟΙΧΕΙΩΝ ΤΩΝ ΑΠΟΒΛΗΤΩΝ ΗΛΕΚΤΡΙΚΟΥ ΚΑΙ ΗΛΕΚΤΡΟΝΙΚΟΥ ΕΞΟΠΛΙΣΜΟΥ ΣΥΜΦΩΝΑ ΜΕ ΤΟ ΑΡΘΡΟ 5 ΠΑΡΑΓΡΑΦΟΣ 1

1. Τουλάχιστον οι ακόλουθες ουσίες, παρασκευάσματα και κατασκευαστικά στοιχεία πρέπει να αφαιρούνται από τα ΑΗΕΕ που συλλέγονται χωριστά:

- Πυκνωτές που περιέχουν πολυχλωριωμένα διφαινύλια (PCB) σύμφωνα με την οδηγία 96/59/ΕΚ του Συμβουλίου, της 16ης Σεπτεμβρίου 1996, για τη διάθεση των πολυχλωροδιφαινυλίων και των πολυχλωροτριφαινυλίων (PCB/PCT)(1).

- Κατασκευαστικά στοιχεία που περιέχουν υδράργυρο, όπως διακόπτες και οπισθοφωτιστικές λυχνίες.

- Μπαταρίες.

- Πλακέτες τυπωμένων κυκλωμάτων από κινητά τηλέφωνα εν γένει και από άλλες συσκευές αν η επιφάνεια της πλακέτας υπερβαίνει τα 10 τετραγωνικά εκατοστά.

- Δοχεία υγρών ή κολλωδών τόνερ καθώς και έγχρωμων.

- Πλαστικά υλικά που περιέχουν βρωμιούχους φλογοεπιβραδυντές.

- Αμιαντούχα απόβλητα.

- Καθοδικές λυχνίες.

- Χλωροφθοράνθρακες (CFC), υδροχλωροφθοράνθρακες (HCFC) ή υδροφθοράνθρακες (HFC), υδρογονάνθρακες (HC).

- Λαμπτήρες εκκένωσης αερίων.

- Οθόνες υγρών κρυστάλλων (μαζί με το περίβλημά τους, οσάκις ενδείκνυται), η επιφάνεια των οποίων υπερβαίνει τα 100 τετραγωνικά εκατοστά, καθώς και οθόνες φωτιζόμενες από πίσω με λαμπτήρες εκκένωσης αερίων.

- Εξωτερικά ηλεκτρικά καλώδια.

- Κατασκευαστικά στοιχεία με πυρίμαχες κεραμικές ίνες, όπως περιγράφονται στην οδηγία 97/69/ΕΚ της Επιτροπής, της 5ης Δεκεμβρίου 1997, για την προσαρμογή στην τεχνική πρόοδο της οδηγίας 67/548/ΕΟΚ του Συμβουλίου που αφορά την ταξινόμηση, συσκευασία και επισήμανση των επικίνδυνων ουσιών(2).

- Κατασκευαστικά στοιχεία με ραδιενεργές ουσίες, εξαιρουμένων των κατασκευαστικών στοιχείων που κείνται κάτω των κατωφλίων εξαίρεσης που ορίζονται στο άρθρο 3 και στο Παράρτημα Ι της οδηγίας 96/29/Ευρατόμ του Συμβουλίου, της 31ης Μαΐου 1996, για τον καθορισμό των βασικών κανόνων ασφάλειας για την προστασία της υγείας των εργαζομένων και του πληθυσμού από τους κινδύνους που προκύπτουν από ιονίζουσες ακτινοβολίες(3).

- Οι ηλεκτρολυτικοί πυκνωτές που περιέχουν επικίνδυνες ουσίες (ύψος > 25 mm, διάμετρος > 25 mm ή ανάλογος όγκος).

Οι ως άνω ουσίες, παρασκευάσματα και κατασκευαστικά στοιχεία διατίθενται ή ανακτώνται σύμφωνα με το άρθρο 4 της οδηγίας 75/442/ΕΟΚ.

2. Τα παρακάτω κατασκευαστικά στοιχεία των ΑΗΗΕ τα οποία συλλέγονται χωριστά, πρέπει να υποβάλλονται στην ακόλουθη επεξεργασία:

- καθοδικές λυχνίες: αφαιρείται το φθορίζον επίχρισμα,

- εξοπλισμός που περιέχει CFC, HCFC, HFC ή HC: το CFC, HCFC του μονωτικού αφρού και του ψυκτικού κυκλώματος πρέπει να υφίσταται την πρέπουσα μεταχείριση σύμφωνα με τον κανονισμό (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου, της 29ης Ιουνίου 2000, για τις ουσίες που καταστρέφουν τη στιβάδα του όζοντος(4). Το HFC και HC του μονωτικού αφρού και του ψυκτικού κυκλώματος πρέπει να αφαιρούνται και να υφίστανται την πρέπουσα μεταχείριση,

- λαμπτήρες εκκένωσης αερίων: αφαιρείται ο υδράργυρος.

3. Λαμβανομένων υπόψη των περιβαλλοντικών μελημάτων και της σκοπιμότητας της επαναχρησιμοποίησης και της ανακύκλωσης, τα σημεία 1 και 2 εφαρμόζονται κατά τρόπο ώστε να μην παρεμποδίζεται η περιβαλλοντικώς ορθή επαναχρησιμοποίηση και ανακύκλωση κατασκευαστικών στοιχείων ή ολόκληρων συσκευών.

4. Στα πλαίσια της διαδικασίας του άρθρου 13 παράγραφος 2, η Επιτροπή αξιολογεί κατά προτεραιότητα το κατά πόσον πρέπει να τροποποιηθούν αναλόγως οι καταχωρήσεις που αφορούν:

- τις πλακέτες τυπωμένων κυκλωμάτων για κινητά τηλέφωνα και

- τις οθόνες με υγρούς κρυστάλλους.

(1) ΕΕ L 243 της 24.9.1996, σ. 31.

(2) ΕΕ L 343 της 13.12.1997, σ. 19.

(3) ΕΕ L 159 της 29.6.1996, σ. 1.

(4) ΕΕ L 244 της 29.9.2000, σ. 1.

ΠΑΡΑΡΤΗΜΑ ΙΙΙ

ΤΕΧΝΙΚΕΣ ΑΠΑΙΤΗΣΕΙΣ ΣΥΜΦΩΝΑ ΜΕ ΤΟ ΑΡΘΡΟ 5 ΠΑΡΑΓΡΑΦΟΣ 3

1. Τόποι αποθήκευσης (μεταξύ άλλων, προσωρινής) των ΑΗΗΕ πριν από την επεξεργασία τους (με την επιφύλαξη των απαιτήσεων της οδηγίας 1999/31/ΕΚ του Συμβουλίου):

- αδιάβροχες επιφάνειες όπου δει, με πρόβλεψη εγκαταστάσεων συλλογής υπερχειλιζόντων, καθώς και, οσάκις ενδείκνυται, καθαριστηρίων και καθαριστηρίων/απολιπαντηρίων,

- κάλυψη για την προστασία από τα καιρικά φαινόμενα, όπου δει.

2. Τόποι επεξεργασίας των ΑΗΗΕ:

- ζυγοί για τη μέτρηση του βάρους των αποβλήτων που υποβάλλονται σε επεξεργασία,

- αδιάβροχες επιφάνειες και κάλυψη για την προστασία από τα καιρικά φαινόμενα, όπου δει, με πρόβλεψη εγκαταστάσεων συλλογής υπερχειλιζόντων, καθώς και, οσάκις ενδείκνυται, κατακαθιστηρίων και καθαριστηρίων/απολιπαντηρίων,

- κατάλληλη αποθήκευση των αποσυναρμολογημένων ανταλλακτικών,

- κατάλληλα δοχεία για την αποθήκευση μπαταριών, πυκνωτών που περιέχουν PCB/PCT και άλλων επικίνδυνων αποβλήτων, όπως τα ραδιοενεργά απόβλητα,

- εξοπλισμός για την επεξεργασία του νερού σύμφωνα με τους κανονισμούς για την υγεία και το περιβάλλον.

ΠΑΡΑΡΤΗΜΑ IV

ΣΥΜΒΟΛΟ ΣΗΜΑΝΣΗΣ ΤΟΥ ΗΛΕΚΤΡΙΚΟΥ ΚΑΙ ΗΛΕΚΤΡΟΝΙΚΟΥ ΕΞΟΠΛΙΣΜΟΥ

Το σύμβολο που αναφέρεται στη χωριστή συλλογή ηλεκτρικού και ηλεκτρονικού εξοπλισμού αποτελείται από διαγραμμένο τροχοφόρο κάδο απορριμμάτων, ως αναπαρίσταται κατωτέρω. Το σύμβολο πρέπει να τυπώνεται κατά τρόπο ώστε να είναι ευκρινές, ευανάγνωστο και ανεξίτηλο.

>PIC FILE= "CE2002110EL.001702.TIF">

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

Ι. ΕΙΣΑΓΩΓΗ

1. Στις 28 Ιουλίου 2000, η Επιτροπή διαβίβασε στο Συμβούλιο πρόταση οδηγίας του Ευρωπαϊκού Κοινοβουλίου και του Συμβουλίου σχετικά με τα απόβλητα ειδών ηλεκτρικού και ηλεκτρονικού εξοπλισμού (ΑΗΗΕ)(1), βασισμένη στο άρθρο 175 παράγραφος 1 της συνθήκης ΕΚ.

2. Το Ευρωπαϊκό Κοινοβούλιο διατύπωσε τη γνώμη του(2) σε πρώτη ανάγνωση στις 15 Μαΐου 2001.

Η Οικονομική και Κοινωνική Επιτροπή διατύπωσε τη γνώμη της(3) στις 29 Νοεμβρίου 2000, ενώ η Επιτροπή των Περιφερειών διατύπωσε τη γνώμη της(4) στις 14 Φεβρουαρίου 2001.

3. Σε συνέχεια αυτών των γνωμών, η Επιτροπή υπέβαλε την τροποποιημένη της πρόταση στο Συμβούλιο, στις 7 Ιουνίου 2001.

4. Στις 4 Δεκεμβρίου 2001, το Συμβούλιο καθόρισε την κοινή του θέση σύμφωνα με το άρθρο 251 παράγραφος 2 της συνθήκης.

ΙΙ. ΣΚΟΠΟΣ

Σκοπός της οδηγίας είναι η πρόληψη της δημιουργίας αποβλήτων ειδών ηλεκτρικού και ηλεκτρονικού εξοπλισμού (ΑΗΗΕ) και, εάν αυτό είναι δυνατόν, η επαναχρησιμοποίηση, η ανακύκλωση ή/και ανάκτηση των αποβλήτων αυτών ώστε να μειωθεί η ανάγκη διάθεσής τους. Για το σκοπό αυτό, επιδιώκει την εμπλοκή όλων των φορέων που συμμετέχουν στον κύκλο ζωής του ηλεκτρικού και ηλεκτρονικού εξοπλισμού, όπως οι παραγωγοί, οι διανομείς και οι καταναλωτές. Τα προτεινόμενα μέτρα καλύπτουν τη διαχείριση των ΑΗΗΕ και ορίζουν σειρά μέτρων τα οποία, μεταξύ άλλων, θα διασφαλίζουν τη δημιουργία:

- χωριστών συστημάτων συλλογής ώστε οι καταναλωτές να μπορούν να επιστρέφουν τα ΑΗΗΕ τουλάχιστον δωρεάν σε ευκόλως προσιτά σημεία συλλογής,

- συστημάτων επεξεργασίας που να επιτρέπουν, π.χ. σε εγκεκριμένες εγκαταστάσεις επεξεργασίας, να μπορούν να αποσυναρμολογούν τα ΑΗΗΕ σύμφωνα με καθορισμένους στοιχειώδεις κανόνες ώστε να καθίσταται δυνατή η επαναχρησιμοποίηση και η ανακύκλωση εξαρτημάτων ή ολόκληρων συσκευών, ή η ανάκτηση ή/και επαναχρησιμοποίηση και ανακύκλωση των ΑΗΗΕ σύμφωνα με καθορισμένους στόχους· για να μπορούν οι ανακυκλωτές να αποκτούν επαρκές υλικό για παραγωγή μεγάλης κλίμακας εξασφαλίζοντας την οικονομική βιωσιμότητά τους, έχει καθοριστεί "φιλικός" στόχος για τη συλλογή, καθώς και η δυνατότητα να εκτελούνται οι εργασίες επεξεργασίας εκτός του κράτους μέλους στο οποίο δημιουργούνται τα απόβλητα,

- χρηματοδοτικών συστημάτων βάσει της ευθύνης του παραγωγού, μέσω συλλογικών ή/και ατομικών συστημάτων, συμπεριλαμβανομένης της χρηματοδότησης των ιστορικών αποβλήτων. Τα συστήματα αυτά αποσκοπούν επίσης να ενθαρρύνουν τους παραγωγούς να προσαρμόσουν το σχεδιασμό των προϊόντων τους ώστε να διευκολύνουν την φιλοπεριβαλλοντική διαχείριση των αποβλήτων.

Για να επιτευχθεί υψηλό ποσοστό συλλογής και πιθανόν η πλήρης επαναχρησιμοποίηση/ανάκτηση των ΑΗΗΕ, οι καταναλωτές θα ενημερωθούν για το ρόλο τους στην αποδοτική λειτουργία αυτού του συστήματος (π.χ. με την κατάλληλη επισήμανση των προϊόντων), και οι παραγωγοί θα υποχρεούνται να ανταλλάσσουν πληροφορίες με τις εγκαταστάσεις επεξεργασίας (π.χ. τον εντοπισμό επικίνδυνων ουσιών στα προϊόντα τους).

ΙΙΙ. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Η κοινή θέση του Συμβουλίου, παρ' όλο που γενικά διατηρεί την προσέγγιση που προτείνει η Επιτροπή, τροποποιεί ή προσθέτει σειρά διατάξεων είτε για να τις ενισχύσει, είτε να τις διευκρινίσει ή να τις καταστήσει πιο πρακτικές.

Α. ΤΡΟΠΟΠΟΙΗΜΕΝΗ ΠΡΟΤΑΣΗ ΤΗΣ ΕΠΙΤΡΟΠΗΣ

1. Το Συμβούλιο ενέκρινε είτε πλήρως είτε εν μέρει και ενίοτε καταρχήν σημαντικό αριθμό των τροπολογιών του Ευρωπαϊκού Κοινοβουλίου που έχει αποδεχθεί η Επιτροπή.

- τροπολογία αριθ. 3 (με μικρή αλλαγή της διατύπωσης) στην αιτιολογική σκέψη 9,

- τροπολογία αριθ. 4 (δεύτερο μέρος σχετικά με την προστασία όλων των παραγόντων) στην αιτιολογική σκέψη 10,

- τροπολογία αριθ. 6 (δεύτερο μέρος) στην αιτιολογική σκέψη 11,

- τροπολογία αριθ. 11 (εν μέρει) στην αιτιολογική σκέψη 14,

- τροπολογία αριθ. 16 (με μικρή αλλαγή της διατύπωσης) στην αιτιολογική σκέψη 17,

- τροπολογία αριθ. 17, το πνεύμα της οποίας αντανακλάται στην αιτιολογική σκέψη 17 (ορατό τέλος),

- τροπολογία αριθ. 19 (με μικρή αλλαγή της διατύπωσης) στην αιτιολογική σκέψη 19,

- τροπολογία αριθ. 21 (εν μέρει ) στην αιτιολογική σκέψη 20,

- τροπολογία αριθ. 22 στο άρθρο 1,

- τροπολογία αριθ. 24 στο άρθρο 2,

- τροπολογία αριθ. 28 (δομή και πρώτο μέρος) στο άρθρο 3 σημείο i) και το άρθρο 29 (η δομή του),

- τροπολογία αριθ. 35 (30 μήνες) στο άρθρο 4 παράγραφος 1 και την ιδέα της παραγράφου 2, δεύτερο εδάφιο στο άρθρο 4 παράγραφος 1 στοιχείο β) δεύτερο εδάφιο,

- τροπολογία αριθ. 36 (με αλλαγή της διατύπωσης και προαιρετικά ) στο άρθρο 4 παράγραφος 1 δεύτερο εδάφιο,

- τροπολογίες αριθ. 37 και 76 (εν μέρει) στο άρθρο 5 παράγραφος 1 και παράγραφος 5 δεύτερο εδάφιο,

- τροπολογία αριθ. 38 (με αλλαγή εν μέρει στη διατύπωση, εν μέρει στο πνεύμα) στο άρθρο 6 παράγραφοι 2 και 1, αντίστοιχα,

- τροπολογία αριθ. 39 (εν μέρει): υπαγωγή των κατηγοριών 9 και 10 στους στόχους του άρθρου 6 παράγραφος 2,

- τροπολογία αριθ. 41 (εν μέρει) στο άρθρο 6 παράγραφος 3,

- τροπολογία αριθ. 42 (με αλλαγή διατύπωσης) εν μέρει στο άρθρο 6 παράγραφος 4 και εν μέρει στο άρθρο 15 παράγραφος 5,

- τροπολογία αριθ. 44 (30 μήνες) στο άρθρο 7 παράγραφος 1 και (δυνατότητα χρηματοδότησης από τους παραγωγούς), στο τέλος της αιτιολογικής σκέψης 12,

- τροπολογία αριθ. 46 (τρίτο μέρος σχετικά με τα ιστορικά απόβλητα - έμμεσα) στο άρθρο 7 παράγραφος 3 και (τέταρτο μέρος σχετικά με τα ορατά τέλη - έμμεσα) στην αιτιολογική σκέψη 17,

- τροπολογία αριθ. 51 (εν μέρει) στο άρθρο 9 παράγραφος 2,

- τροπολογία αριθ. 52 (σχετικά με το χρονοδιάγραμμα για την επισήμανση) στο άρθρο 9 παράγραφος 3, αλλά 24 μήνες αντί 30,

- τροπολογία αριθ. 85 (εν μέρει, αλλά με υποβολή εκθέσεων ανά τριετία) στο άρθρο 11,

- τροπολογία αριθ. 58 ενσωματώθηκε στο άρθρο 11,

- τροπολογία αριθ. 59 ενσωματώθηκε στο άρθρο 12,

- τροπολογία αριθ. 61 στο άρθρο 14,

- τροπολογία αριθ. 62 στο άρθρο 15 παράγραφος 1,

- τροπολογία αριθ. 63 στο άρθρο 16,

- τροπολογία αριθ. 66 στο παράρτημα Ι Α σημείο 7,

- τροπολογίες αριθ. 70 και 86 (εν μέρει) στο παράρτημα ΙΙ (εκτός του μολύβδου, του εξασθενούς χρωμίου, RBB/PBDE και καδμίου),

- τροπολογία αριθ. 71 (εν μέρει) στο παράρτημα ΙΙ (χωρίς αναφορά στη δυνατότητα αύξησης της θερμοκρασίας του πλανήτη),

- τροπολογία αριθ. 100 (εν μέρει, δηλαδή οι δύο πρώτες περιπτώσεις) στο παράρτημα ΙΙΙ σημείο 1.

2. Επιπλέον, το Συμβούλιο εισήγαγε στην κοινή του θέση ορισμένες άλλες τροπολογίες του Ευρωπαϊκού Κοινοβουλίου οι οποίες δεν είχαν περιληφθεί στην τροποποιημένη πρόταση της Επιτροπής.

Αυτές αφορούν:

- τροπολογία αριθ. 1 ("βασικά κριτήρια σε κοινοτικό επίπεδο") στην αιτιολογική σκέψη 8,

- τροπολογία αριθ. 76 (άλλες τεχνολογίες επεξεργασίας όσον αφορά τη διαδικασία επιλεκτικής επεξεργασίας) στο άρθρο 5 παράγραφος 1 δεύτερο εδάφιο,

- τροπολογίες αριθ. 82 και 87 (προτεραιότητα στην επαναχρησιμοποίηση ολόκληρων συσκευών) στην αιτιολογική σκέψη 15,

- τροπολογίες αριθ. 98 και 89 (ορισμένα στοιχεία τους) στο παράρτημα ΙΙ σημείο 1,

- τροπολογία αριθ. 73 (σχετικά με τις επιπτώσεις στο περιβάλλον των μέτρων επιλεκτικής επεξεργασίας) έμμεσα στο άρθρο 5 παράγραφος 1 δεύτερο εδάφιο,

- τροπολογία αριθ. 68 (λαμβάνοντας υπόψη τον κατάλογο των παραδειγμάτων στο Ι Β σημείο 1) το Συμβούλιο συμπλήρωσε τον κατάλογο όσο γίνεται πληρέστερα προς το παρόν.

Β. ΚΥΡΙΕΣ ΚΑΙΝΟΤΟΜΙΕΣ ΠΟΥ ΕΙΣΗΓΑΓΕ ΤΟ ΣΥΜΒΟΥΛΙΟ

- Αιτιολογική σκέψη 4 - αναφορά σε ψήφισμα του Συμβουλίου ή κοινοτική στρατηγική για τα απόβλητα, για να υπογραμμιστεί η σημασία της επαναχρησιμοποίησης και ανάκτησης υλικού·

- Άρθρο 2:

- παράγραφος 3 - εξαίρεση από το πεδίο εφαρμογής της οδηγίας, του εξοπλισμού που συνδέεται με την ασφάλεια των κρατών μελών και των στρατιωτικών προϊόντων,

- παράγραφος 4 - προαιρετική περιορισμένη προσωρινή απαλλαγή για τις ΜΜΕ·

- Άρθρο 4:

- παράγραφος 1 στοιχείο α)

- τα συστήματα επιστροφής πρέπει να είναι τουλάχιστον δωρεάν,

- παράγραφος 1 στοιχείο β)

- πιθανές ρυθμίσεις για τους διανομείς

- προσωρινά εναλλακτικά δωρεάν συστήματα επιστροφής,

- παράγραφος 3 - ειδικές διατάξεις για τις συσκευές που επαναχρησιμοποιούνται ολόκληρες,

- παράγραφος 4 - καθορισμός υποχρεωτικών στόχων για όλα τα ΑΗΗΕ που προβλέπονται από την οδηγία μέσω νέας πρότασης της Επιτροπής·

- Άρθρο 5:

- παράγραφος 1

- επεξεργασία των ΑΗΗΕ είτε από τους παραγωγούς είτε από τρίτους που ενεργούν για λογαριασμό τους,

- δυνατότητα καθορισμού ελάχιστων κανόνων ποιότητας προτύπων για την επεξεργασία των ΑΗΗΕ,

- παράγραφος 5 - δυνατότητα των κρατών μελών να απαγορεύουν ορισμένες αποστολές υπό σαφώς καθορισμένες προϋποθέσεις,

- Άρθρο 6:

- παράγραφος 2 - παράταση της προθεσμίας για γενικά καλύτερη εφαρμογή της οδηγίας,

- παράγραφος 4 - καθορισμός στόχων για την επαναχρησιμοποίηση ολόκληρων συσκευών, όπου ενδείκνυται, και εξοπλισμού κατηγορίας 8 (παραρτήματα ΙΑ και ΙΒ) με νέα πρόταση της Επιτροπής·

- Άρθρο 7:

- παράγραφος 1 - εισαγωγή της λέξης "τουλάχιστον" για να υπογραμμιστεί η ευθύνη των παραγωγών,

- παράγραφος 3 - αναλογική συνεισφορά στη χρηματοδότηση για τα ιστορικά απόβλητα,

- παράγραφος 4 - υποχρέωση χρηματοδότησης για τη διαχείριση των "ορφανών ΑΗΗΕ",

- παράγραφος 5 - υποχρεώσεις των παραγωγών που προμηθεύουν ΗΗΕ με τεχνικές πωλήσεων εξ αποστάσεως·

- Άρθρο 8 - διευκρίνιση των συστημάτων χρηματοδότησης για τα ΑΗΗΕ από χρήστες εξωοικιακής προέλευσης και απαιτήσεις για ιστορικά απόβλητα·

- Άρθρο 9 παράγραφος 4 - προαιρετική ρήτρα σχετικά με εναλλακτικούς τρόπους ενημέρωσης των χρηστών·

- Άρθρο 10 - ενημέρωση επίσης για κατασκευαστικά στοιχεία και υλικά ΗΗΕ·

- Άρθρο 11 παράγραφος 1 - πρόσθετες απαιτήσεις για την περίπτωση προμήθειας ΗΗΕ με επικοινωνία εξ αποστάσεως και επαρκής ανταλλαγή πληροφοριών ιδίως για τις λειτουργίες επεξεργασίας·

- Άρθρο 12 - πρόσθετη εξουσία στην επιτροπή για την προσαρμογή του άρθρου 6 παράγραφος 3 και του παραρτήματος Ι Β (το τελευταίο κυρίως για συγκεκριμένα προϊόντα)·

- Άρθρο 15:

- παράγραφος 3 - προαιρετική ρήτρα για τη μεταφορά ορισμένων διατάξεων στο εθνικό δίκαιο μέσω συμφωνιών μεταξύ των αρμόδιων αρχών και των οικονομικών κλάδων,

- παράγραφος 4 - προαιρετική παράταση το πολύ κατά δύο χρόνια για τους στόχους συλλογής και ανάκτησης για την Ελλάδα και την Ιρλανδία,

- παράγραφος 5 - υποχρέωση της Επιτροπής να υποβάλει έκθεση για την εφαρμογή της οδηγίας·

- Παράρτημα Ι Β - γενικά, όλες οι κατηγορίες έχουν συμπληρωθεί όσο είναι δυνατό επί του παρόντος. Πάντως, η κατηγορία 6 εξαιρεί τα μεγάλης κλίμακας σταθερά βιομηχανικά εργαλεία και η κατηγορία 5 εξαιρεί τα οικιακά φωτιστικά σώματα και τους λαμπτήρες πυράκτωσης, ενώ πιθανόν να επανεξεταστεί η προσθήκη των τελευταίων με διαδικασία επιτροπής·

- Παράρτημα ΙΙ σημείο 4 - αξιολόγηση, κατά προτεραιότητα, βάσει διαδικασίας επιτροπής ορισμένων καταχωρήσεων του παραρτήματος.

Η Επιτροπή δέχθηκε την κοινή θέση όπως συμφωνήθηκε από το Συμβούλιο.

(1) ΕΕ C 365 Ε της 19.12.2000, σ. 184 και ΕΕ C 240 Ε της 28.8.2001, σ. 298.

(2) ΕΕ C 34 Ε της 7.2.2002, σ. 136.

(3) ΕΕ C 116 της 20.4.2001, σ. 38.

(4) ΕΕ C 148 της 18.5.2001, σ. 1.